Euroopa Parlamendi resolutsioon,

5. mai 2010,

tähelepanekutega, mis on Euroopa Tööohutuse ja Töötervishoiu Agentuuri 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Tööohutuse ja Töötervishoiu Agentuuri 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Tööohutuse ja Töötervishoiu Agentuuri 2008. eelarveaasta raamatupidamise aastaaruande kohta koos agentuuri vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 18. juuli 1994. aasta määrust (EÜ) nr 2062/94 Euroopa Tööohutuse ja Töötervishoiu Agentuuri loomise kohta, [3] eriti selle artiklit 14;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning tööhõive- ja sotsiaalkomisjoni arvamust (A7-0069/2010),

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et 23. aprillil 2009 andis Euroopa Parlament heakskiidu Euroopa Tööohutuse ja Töötervishoiu Agentuuri direktori tegevusele agentuuri 2007. aasta eelarve täitmisel, [5] ja et eelarve täitmisele heakskiidu andmise otsusele lisatud resolutsioonis juhtis parlament muu hulgas tähelepanu tõsiasjale, et kontrollikoda oli esitanud positiivse kinnitava avalduse ega olnud teinud ühtegi tähelepanekut;

1. tunneb heameelt selle üle, et kontrollikoda tunnistas agentuuri 2008. aasta raamatupidamise aastaaruande seaduslikuks ja korrektseks;

Tulemused

2. tunnustab agentuuri finantsjuhtimise olulise parandamise puhul viimasel kolmel aastal; innustab agentuuri jätkama eelarve planeerimisel, täitmisel ja kontrollimisel kõrgeimate standardite poole püüdlemist;

3. tunnustab agentuuri eelkõige Euroopa ettevõtete uusi ja tekkivaid riske hõlmava küsitluse (ESENER – European Survey of Enterprises on New and Emerging Risks) I ja II etapi lõpuleviimise puhul, võrgustiku loomise puhul Euroopa organisatsioonide vahel, kes pakuvad tööohutuse ja töötervishoiu alaseid majanduslikke stiimuleid, ja riskihindamise andmebaasi loomise puhul seoses tervisliku töökoha kampaaniaga 2008/09;

4. kutsub agentuuri üles võrdlema kontrollikoja järgmisele aruandele lisatavas tabelis saavutatud tulemusi aastal, mille eelarve täitmisele heakskiidu andmist käsitletakse, tulemustega sellele eelnenud aastal, et eelarve täitmisele heakskiitu andev asutus saaks paremini hinnata agentuuri tulemuslikkust aastast aastasse;

Agentuuri juhtimine

5. leiab, et agentuuri juhtimise püsikulud ei ole just tühised, kuna selle haldusnõukogus on 84 liiget ja töötajate arv on 64 (2008. aastal);

Järgmisse eelarveaastasse üle kantud tegevuskulude assigneeringud

6. võtab teadmiseks, et agentuur kandis järgmisesse aastasse üle 3400000 eurot (44 % tegevuskulude assigneeringutest), millest ligikaudu 1000000 eurot oli täielikult seotud 2009. aasta kulukohustustega; rõhutab lisaks, et selline olukord on vastuolus aastasuse põhimõttega; nõuab seetõttu, et usaldusväärse finantsjuhtimise tagamiseks kohandataks eelarveprognoosid tegelikele vajadustele; võtab siiski teadmiseks agentuuri vastuse, milles kinnitatakse, et projektide keerukuse tõttu võttis lepingute lõplik väljatöötamine kavandatust märksa kauem aega; tunnustab agentuuri sellegipoolest, et see on parandanud oma tegevuskulude järelevalvet ja kavandamist, et vältida märkimisväärseid kulukohustusi aasta lõpus;

Hankemenetlused

7. võtab teadmiseks, et kontrollikoda täheldas eeskirjade eiramist ühe hankemenetluse puhul (raamlepingu maksimaalse väärtuse ületamine); rõhutab eelkõige, et agentuur oleks pidanud uue raamlepingu sõlmimiseks käivitama võimalikult kiiresti uue avaliku hanke menetluse; võtab siiski teadmiseks agentuuri selgituse, milles rõhutatakse vajadust jätkata nimetatud raamlepingu kasutamist subsideerimiskava asendamiseks, kahjustamata sealjuures agentuuri tegevust;

8. loodab, et agentuur lahendab tulevikus hankemenetluse raamlepingu maksimaalse maksumuse ületamisega seotud probleemid ning järgib seega Euroopa Liidu eelarvet käsitlevaid õigusakte;

Personal

9. märgib, et vastavalt 2008. aasta tegevusaruandele töötas agentuuris 2008. aasta lõpu seisuga 64 töötajat;

Siseaudit

10. tunnistab, et agentuur on rakendanud siseauditi talituse poolt alates 2006. aastast tehtud 33 soovitusest 19; märgib, et 14 seni rakendamata soovitusest peetakse kuut "väga oluliseks" ja need puudutavad sidusrühmade ootuste haldamist ning teatavate sisekontrollistandardite rakendamist (nt individuaalsete toimikute probleemidega tegelemine, sisekontrolli aastaaruanne ja sisekontrollimenetluste edendamine);

11. märgib, et 2008. aasta viimases kvartalis viidi läbi riskianalüüs, et määrata kindlaks auditi prioriteedid ja siseauditi talituse auditikava järgmiseks kolmeks aastaks;

12. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 49.

[2] EÜT L 248, 16.9.2002, lk 1.

[3] EÜT L 216, 20.8.1994, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 195.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------